उद्दर बृज दा काल होई जन्दा ऐ। बृज दी भरजाई सोमा गी डैन चड़ेल आखो आखी, मारी-कुट्टियै घरा कड्डी ओड़दी ऐ। दुखी सोमा नस्सियै रमेश दे भ्रा-भरजाई कच्छ जम्मू आई पुजदी ऐ। रमेश दे भ्रा-भरजाई सोमा गी माश्टरेयानी लगवाई ओड़दे न। सोमा दी नौकरी माढ़ता लगदी ऐ। उत्थें स्वदेश नां दा इक जागत, जो स्कूला दा मास्टर ऐ ओदे जीवन च आई जन्दा ऐ। सोमा प्राइवेट बी.ए.दा इम्तहान देने दी त्यारी करा दी होंदी ऐ। स्वदेश ने बी बी.ए.दा इम्तहान देना ऐ। दमें किट्ठे पढ़दे न, ते बल्लें बल्लें जीवन च बी किट्ठे होई जन्दे न। जवान विधवा सोमा स्वदेश कन्ने अपने सरबन्ध बारै सोचदी गै कम्बी कम्बी जन्दी ऐ। साढ़ प्हाड़ें च विधवा दा जीन किन्ना औखा ऐ, विधवा ब्याह केड्डी समस्या ऐ, एदी मसाल ‘फुल्ल बिना डाली’ च लबदी ऐ। उपन्यासकार, समाज-सुधारक स्वामी दयानन्द दी तस्वीर सोमा दे सामनै आनी टकांदे न ते सोमा दा ब्याह स्वदेश कन्ने होई जन्दा ऐ सोमा स्वदेश गी चाहंदी ऐ पर बृज गी भुल्लना बी ओदे बस्सै च नईं। स्वदेश मास्टरी छोड़ी छाड़ियै ठेकेदार बनी जन्दा ऐ। शैल कमाई होना लगदी ऐ। स्वदेश सोमा दी खुशी अस्तै ओदे पैहले पति बृज दे चेते च इक कमरा बनवान्दा ऐ ते ओदे च बृज दा फोटू लगवांदा ऐ ते कमरे दे बाहर वृज दे नां दी प्लेट बी लाई जन्दी ऐ। तत्ते ते म्हेशां बन तत्ते। सोमा फुल्लै साईं इक जागत, स्वदेश दी गोगा पाइये म्हेशां आस्ते अक्खीं मीटी लैन्दी ऐ।